Leon Bafondoko

**Leon Bafondoko** (født 1998) er en norsk politiker, samfunnsdebattant, skribent og organisasjonsleder. Han representerer Arbeiderpartiet (Ap), og ble fra 2025 vararepresentant til Stortinget for Sør-Trøndelag valgkrets.  Bafondoko er tidligere nestleder i oppvekst- og kulturutvalget i Trondheim bystyre, han er styreleder i Stiftelsen Kulturlegatet i Trondheim kommune.

## Politisk karriere
I 2025 ble Bafondoko valgt som vararepresentant til Stortinget for Sør-Trøndelag valgkrets. Han er tidligere nestleder i oppvekst- og kulturutvalget i Trondheim bystyre 2025, hvor han har vært utvalgsmedlem siden innføring av parlamentarisme i Trondheim 2024. Han ble gjenvalgt til Trondheim bystyre ved kommunevalget i 2023. Bafondoko har representert Arbeiderpartiet i Trondheim bystyre siden han første gang ble valgt inn til kommunevalget i 2019. I perioden 2019–2023 satt han som bystyrerepresentant for Arbeiderpartiet, og i perioden 2022–2023 var han i tillegg leder av Mangfoldsrådet i Trondheim kommune og nestleder i oppvekstkomiteen. I perioden 2018–2019 ble han håndplukket av Arbeiderpartiets sentralstyre til å delta i partiets Oppvekstutvalg, som leverte sin innstilling til sentralstyret i januar 2019 før behandling på landsmøtet i april samme år.

## Tidlig barndomsliv
Leon Bafondoko ble født under krigen i Den demokratiske republikken Kongo. Han kom til Norge som FNs overføringsflyktning sammen med familie i 2002, da han var fire år gammel. Moren døde tidlig av sykdom i Kongo, og faren er ukjent.

Han vokste opp i Trondheim i en kongolesisk fosterfamilie, hvor han er fosterbror til fotballspilleren Mushaga Bakenga. Denis Mukwege, den kongolesiske legen, fredsaktivisten og vinneren av Nobels fredspris, er Bakengas biologiske onkel. Gjennom sitt fosterforhold til Bakenga regnes derfor også Bafondoko som nevø av Mukwege.

## Utdanning
Bafondoko har en bachelorgrad i pedagogikk fra NTNU.Bafondoko har også en bachelorgrad i sosiologi og samfunnsanalyse fra Nord universitet, samt årsstudium i personalledelse og kompetanseutvikling fra samme universitet.

## Yrkesliv og organisasjonsarbeid
Bafondoko er regionleder for Kristen Interkulturelt Arbeid (KIA) Trøndelag, en stilling han har hatt siden desember 2024.Før dette arbeidet han i nær fire år, fra januar 2021 til desember 2024, som miljøveileder i en kommunal barnehage i Trondheim. I denne perioden tok han initiativ til en nasjonal debatt om behovsprøvd oppholdstid i barnehager.

Debatten ble introdusert gjennom et avisoppslag, der Bafondoko argumenterte for at ingen barn har godt av å tilbringe opptil 41 timer i uken i barnehagen, og foreslo at barnehageoppholdet bør behovsprøves. Han oppfordret Støre-regjeringen til å endre barnehageloven slik at kommunene får myndighet til å behovsprøve hvor lang tid barn skal tilbringe i barnehagen. I etterkant samme dag deltok han i en TV-debatt på NRK, der han utdypet sine synspunkter om temaet.

Bafondoko var prosjektansvarlig i Trøndelag fylkeskommune, der han ledet et sosialt integreringstiltak ved Thora Storm videregående skole med fokus på psykososialt miljø og inkludering av minoritetsspråklige elever i perioden 2017–2020. Prosjektet fikk bred oppmerksomhet, der Bafondoko ble intervjuet om arbeidet han ledet ved skolen.

I tillegg arbeidet han som aktivitetsguide i Idrettsrådet i Trondheim i perioden 2018–2019, der han bidro til å aktivisere barn og ungdom gjennom idrett og fritidstilbud, med særlig vekt på inkludering og deltakelse for minoritetsungdom.

Bafondoko har hatt flere sentrale verv i ungdoms- og hjelpeorganisasjoner. Han var landsrådsmedlem i Røde Kors Ungdom, medlem av DNT Ungs landsstyre og juniorrådgiver i Plan International Norge i perioden 2016–2017. I rollen som juniorrådgiver deltok han som ungdomsdelegat ved World Humanitarian Summit (WHS) i Istanbul, der han representerte Plan International.

I tillegg var Bafondoko medlem av FN-sambandets ungdomspanel fra 2015 til 2017, hvor han bidro til å fremme ungdomsengasjement i internasjonale spørsmål.

### Skribent og samfunnsdebattant
Bafondoko er en aktiv samfunnsdebattant og skribent. Han har markert seg i norsk offentlighet med debattinnlegg og kommentarer om temaer som identitet, kristen tro, integrering, sosial ulikhet og oppvekst.

Han har vært gjestekommentator i Adresseavisen, der han tidligere var fast spaltist i perioden 2017–2018. I sine tekster uttrykker han personlige verdier og samfunnsperspektiver, og han regnes som en tydelig stemme i den offentlige debatten.

18 år gammel debuterte Bafondoko som TV-debattant i NRK programmet Debatten, der han deltok i en direktesendt samtale om ungdom, press og psykisk helse. Han gjorde comeback i NRK-programmet Debatten på frigjøringsdagen den 8.mai 2025, der delte han sine refleksjoner om temaet fred og norske verdier.     

### Tidlig politisk engasjement
Bafondoko startet sitt politiske engasjement i Arbeidernes ungdomsfylking (AUF), der han var nestleder i Trondheim fra 2015 til 2016, og senere nestleder i AUF Trøndelag i 2018.

Allerede som elev ved Tiller videregående skole (2014–2015) utmerket han seg som elevrådsleder. Han tok initiativ til skolens første antimobbeuke, et prosjekt som ble omtalt i NRK Midtnytt og *Heimdalsbladet*. Han deltok deretter i Kunnskapsdepartementets prosjekt «Drømmeskolen» som elevmentor, han arbeidet med inkludering, psykisk helse og forebygging av mobbing i skolen.

## Referanser


## Eksterne lenker
*  
*  
*  
*  
*  
*